Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 234/08)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Chianti Classico“

ES Nr.: PDO-IT-0108-AM03 — 20.3.2019

SKVN (X) SGN ( )

1. Pareiškėjų grupė ir teisėtas interesas

Consorzio olio DOP Chianti Classico (SKVN žymimo aliejaus „Chanti Classico“ konsorciumas), įsikūręs via Sangallo, 41 – loc. Sambuca – Tavernelle Val di Pesa – (FI).

Šis konsorciumas atitinka 2013 m. spalio 14 d. Ministro dekreto Nr. l2511 13 straipsnio 1 dalyje nustatytus reikalavimus.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☐ Kilmės įrodymas

☒ Gamybos metodas

☒ Ryšys su geografine vietove

☒ Ženklinimas etiketėmis

☒ Pateikimas vartoti; išpilstymo būdai; patikrinimai.

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

— Siūlomi keli pakeitimai produkto specifikacijos 10 straipsnyje ir bendrojo dokumento 3 punkto 2 papunktyje.

Šis pakeitimas yra susijęs su SKVN žymimo aukščiausios kokybės pirmojo spaudimo alyvuogių aliejaus „Chianti Classico“ cheminiu vertinimu. Kalbant konkrečiau, išbraukta ultravioletinių spindulių absorbcijos analizė, taip pat nuoroda į analizės metodą bendram polifenolių kiekiui nustatyti, pradėta taikyti analizė mažos molekulinės masės biofenoliams nustatyti, o analizė bendram tokoferolių kiekiui nustatyti pakeista alfa-tokoferolio analize.

Taigi, dabartinė formuluotė

„Cheminis vertinimas:

a) rūgščių kiekis, išreikštas oleino rūgštimi: ne daugiau kaip 0,5 %;

b) peroksidų skaičius: ne daugiau kaip 12 (meq deguonies);

c) ultravioletinių spindulių absorbcija: K232 ne daugiau kaip 2,1, o K270 – ne daugiau 0,2;

d) didelis oleino rūgšties kiekis: > 72 %;

e) bendras CMP (fenolio antioksidantai) kiekis – daugiau nei 150 ppm;

f) bendras tokoferolių kiekis – daugiau nei 140 ppm.“

turi būti pakeista taip:

„Cheminis vertinimas:

a) rūgščių kiekis, išreikštas oleino rūgštimi: ne daugiau kaip 0,5 %;

b) peroksidų skaičius: ne daugiau kaip 12 (meq deguonies);

c) didelis oleino rūgšties kiekis: > 72 %;

d) bendras polifenolių kiekis viršija 150 ppm;

e) alfa-tokoferolio kiekis viršija 140 ppm.“

Manome, kad ultravioletinių spindulių absorbcijos analizę galima išbraukti.

Ši analizė atliekama siekiant nustatyti K270 ir K232 vertes.

K270 rodiklis yra svarbus siekiant nustatyti, ar pirmojo spaudimo aliejuje yra rektifikuoto aliejaus, nes tokio pobūdžio sukčiavimo atvejais fiksuojama padidėjusi K270 vertė.

Remiantis metai iš metų atliekamais patikrinimais, tokio pobūdžio sukčiavimą galima užtikrintai atmesti itališkame SKVN ir (arba) SGN žymimame aliejuje, todėl šį analitinių savybių tyrimą esame linkę pakeisti kitais metodais, kurie būtų naudingesni siekiant apsaugoti SKVN žymimą aliejų „Chianti Classico“ ir didinti jo vertę.

K232 rodiklis nurodo kokybinę informaciją apie aliejaus oksidacijos laipsnį, kuris didėja aliejui senstant.

Mūsų manymu, bent jau siekiant išvengti papildomų sąnaudų gamintojams, šią informaciją galima tinkamai pateikti peroksidų skaičiaus analizėje.

Todėl šiais pakeitimais siekiama, kad būtų teikiama kokybiškesnė analitinė informacija apie SKVN žymimą aliejų „Chianti Classico“ ir kad tai nesukeltų papildomų išlaidų.

Dėl patikslinimo, susijusio su bendro polifenolių kiekio nustatymu, siūlome išbraukti nuorodą į Milano eksperimentinės stoties sukurtą analizės metodą, nes šis metodas nebeegzistuoja, o visose Italijos laboratorijose, turinčiose teisę sertifikuoti SKVN žymimą aliejų, taikomas identiškas akredituotas metodas.

Atliekant cheminę biofenolių analizę gaunama informacija, kuri, kaip dabar žinome, yra labai svarbi vartotojui, nes leidžia suprasti tikrąją SKVN žymimo aliejaus „Chianti Classico“ kokybės vertę.

Užuot atlikus bendrąją tokoferolių (vitaminų) analizę, kuri parodo bendrą šių junginių kiekį aliejuje, atliekama alfa-tokoferolio, t. y. vieno iš paprastai aliejuje esančių tokoferolių, analizė.

Šis parametras yra tinkamesnis ir svarbesnis, nes vien alfa-tokoferolis sudaro apie 90–95 proc. visų aliejuje esančių tokoferolių ir iš jų yra biologiškai aktyviausia medžiaga. Todėl išlaikydami mažiausią 140 ppm ribą, bet nurodydami, kad ji taikoma tik alfa-tokoferoliui, užtikriname, kad aliejuje būtų didesnis bendras vitaminų kiekis (kiti tokoferoliai – gama-tokoferolis, delta-tokoferolis ir beta-tokoferolis).

Geografinė vietovė

— Geografinė vietovė nekeičiama. Dėl šio pakeitimo keičiamas produkto specifikacijos 3 straipsnis ir bendrojo dokumento 4 punktas. Šiuo straipsniu įgyvendinamos 2019 m. lapkričio 26 d. Regioninio įstatymo Nr. 63, kuriuo įsteigiama Barberino Tavarnelės savivaldybė, sukurta sujungus Barberino Val d’Elsos ir Tavarnele Val di Pezos savivaldybes, nuostatos.

Taigi, dabartinė formuluotė

„Aliejaus „Chianti Classico“ gamybos vietovė apima visą administracinę šių Sienos ir Florencijos provincijų savivaldybių teritoriją: visa Castellina in Chianti, Gaiole in Chianti, Greve in Chianti ir Radda in Chianti teritorija; dalis Barberino Val d’Elsa, Castelnuovo Berardenga, Poggibonsi, San Casciano in Val di Pesa ir Tavarnelle Val di Pesa teritorijų.“

turi būti pakeista taip:

„Aliejaus „Chianti Classico“ gamybos vietovė apima visą administracinę šių Sienos ir Florencijos provincijų savivaldybių teritoriją: visa teritorija – Castellina in Chianti, Gaiole in Chianti, Greve in Chianti ir Radda in Chianti; dalis teritorijų – Barberino-Tavarnelle, Castelnuovo Berardenga, Poggibonsi ir San Casciano in Val di Pesa.“

Gamybos metodas

— Iš dalies pakeistas produkto specifikacijos 2 punktas ir bendrojo dokumento 3 punkto 2 papunktis. Taip pat ši informacija buvo perkelta į bendrojo dokumento 3 punktą, nes taip bus tikslingiau.

Formuluotė

„Aukščiausios kokybės pirmojo spaudimo aliejaus „Chianti Classico“ gaminamas iš Frantoio, Correggiolo, Moraiolo ir Leccino veislių alyvmedžių, įtrauktų į alyvmedžių registrą, alyvuogių, kurios turi sudaryti ne mažiau kaip 80 % (kiekvienos veislės atskirai arba kartu) ir kitų regiono veislių alyvuogių, kurių kiekis neviršija 20 %; taip pat iš kitų regiono alyvmedžių, kurie vis dėlto turi būti įtraukti į genetinį Toskanos alyvmedžių registrą, alyvuogių.“

turi būti pakeista taip:

„Aliejus „Chianti Classico“ gaminamas tik iš alyvmedžių, auginamų toje geografinėje vietovėje, kuri nustatyta produkto specifikacijos 3 straipsnyje ir įregistruota registre, alyvuogių. Visuose ūkiuose ne mažiau kaip 80 % auginamų alyvuogių turi sudaryti „Frantoio“, „Correggiolo“, „Moraiolo“, „Leccino“, „Leccio del Corno“ veislės (nepriklausomai nuo to, ar kiekviena veislė atskirai arba kartu) ir ne daugiau kaip 20 % alyvuogių gali būti iš kitų regiono alyvmedžių, kurie visada turi būti įtraukti į genetinį Toskanos alyvmedžių registrą.“

Šiuo patikslinimu siūloma aiškiau nurodyti, kad žemės sklypus, apsodintus vienos veislės alyvmedžiais, leidžiama registruoti, net jei šie alyvmedžiai nepriklauso pagrindinėms alyvuogių veislėms („Frantoio“, „Correggiolo“„Leccino“ ir „Moraiolo“). Kad būtų laikomasi produkto specifikacijos reikalavimų, kiekviename ūkyje iš viso ne mažiau kaip 80 % alyvmedžių turi priklausyti pagrindinėms alyvuogių veislėms. Todėl į SKVN žymimam aliejui „Chianti Classico“ tinkamų alyvmedžių registrą gali būti registruojamos „mažiau naudojamų“ veislių alyvmedžių giraitės, jei laikomasi produkto specifikacijoje nustatyto minimalaus procentinio kiekio.

Taip pat į pagrindinių veislių, kurios turi sudaryti ne mažiau kaip 80 % alyvmedžių, tinkamų SKVN žymimam aliejui „Chianti Classico“ gaminti, sąrašą įtraukta alyvuogių veislė „Leccio del Corno“, kilusi iš San Kašano in Val di Pezos savivaldybėje esančio ūkio ir jame atrasta. Alyvuogių „Leccio del Corno“ aliejaus kokybinės savybės labai panašios į pagrindinių veislių aliejaus kokybines savybes; aliejus pasižymi intensyviu vaisių aromatu, kartesniu ir aštresniu skoniu.

Šios veislės įtraukimas į pagrindinių veislių sąrašą yra grindžiamas daugelį metų vykdyta analize, kuri parodė, kad vidutinės vienos veislės „Leccio del Corno“ aliejaus organoleptinės savybės, taip pat šio aliejaus cheminės ir fizinės savybės visiškai atitinka vidutines SKVN žymimo aliejaus „Chianti Classico“ organoleptines savybes, taip pat jo chemines ir fizines savybes.

— Šis pakeitimas susijęs su produkto specifikacijos 5 straipsniu dėl derliaus išeigos.

Formuluotė

„Aliejaus išeiga neturi viršyti 650 kg/ha, kai alyvmedžių tankis ne mažesnis kaip 200 medžių. Iš mažesnio tankio alyvmedžių alyvuogių spaudžiamo aliejaus išeiga neturi viršyti 3,25 kg iš medžio. Ši riba neturi viršyti 2 kg iš vieno medžio gaunamo aliejaus, kai alyvuogių giraičių augalų tankumas yra didesnis kaip 500 augalų viename hektare.“

turi būti pakeista taip:

„Alyvuogių išeiga neturi viršyti: 20 kg iš vieno medžio, kai giraičių tankumas ne didesnis kaip 250 augalų viename hektare ir viename ūkio vienete; 12 kg iš vieno medžio, kai giraičių tankumas yra nuo 251 iki 500 augalų viename hektare ir viename ūkio vienete; 8 kg iš vieno medžio, kai giraičių tankumas didesnis kaip 501 augalas viename hektare ir viename ūkio vienete. Bet kokiu atveju didžiausia aliejaus išeiga viename ūkyje iš 100 kg alyvuogių negali viršyti 20 %. Šių apribojimų taip pat turi būti laikomasi, jei alyvuogės maišomos iš daugiau nei vieno ūkio vieneto gautų partijų. Išeiga nustatoma pagal vidutinę perdirbtosios partijos išeigą.“

Šio straipsnio pakeitimu alyvuogių aliejus keičiamas alyvuogėmis, atsižvelgiant į 5 straipsnyje jau esančias tris sodinimo tankumo klases, tačiau alyvuogių aliejaus gamybos vienetams de facto neįvedami apribojimai ir nedidinami jų gamybos pajėgumai.

Pakeitimu siekiama palengvinti alyvuogių augintojų patikrinimus.

— Šis pakeitimas susijęs su produkto specifikacijos 7 straipsniu dėl derliaus nuėmimo ir sandėliavimo tvarkos.

Formuluotė

„Alyvuogės turi būti raškomos tiesiai nuo medžio ir prireikus nuskinamos ant tinklų arba audinio. Paskui jos vežamos ir laikomos viena ant kitos dedamose dėžėse, kuriose iš 5 pusių yra skylutės; alyvuogės sudedamos ne storesniais kaip 30 cm sluoksniais į neaklinas dėžes arba vežimėlius. Jei alyvuogės sandėliuojamos, jos turi būti laikomos tam skirtose vėsiose ir gerai vėdinamose patalpose ir ne ilgiau kaip tris dienas nuo derliaus nuėmimo. Į spaudyklą alyvuogės turi būti vežamos minėtose dėžėse ar kitokioje tinkamoje taroje. Draudžiama naudoti maišus ar didmaišius. Jeigu laikoma neaklinose dėžėse ir (arba) vežimėliuose, tokiu atveju alyvuogės į spaudyklą perdirbti turi būti vežamos derliaus nuėmimo dieną. Jos laikomos spaudyklos patalpose talpose, leidžiančiose užtikrinti, kad bus išsaugotos kokybinės produkto savybės. Alyvuogės turi būti perdirbtos ne vėliau kaip per parą nuo jų pristatymo į spaudyklą. Tai turi būti atliekama toje gamybos vietovėje, kuri nurodyta šio produkto specifikacijos 3 straipsnyje, ir turi būti tinkama pagal toliau 8 straipsnyje nustatytas sąlygas.“

turi būti pakeista taip:

„Alyvuogės turi būti raškomos tiesiai nuo medžio ir prireikus nuskinamos ant tinklų arba audinio. Paskui jos vežamos ir laikomos viena ant kitos dedamose dėžėse, kuriose iš 5 pusių yra skylutės (alyvuogės sudedamos ne storesniais kaip 30 cm sluoksniais), arba neaklinose dėžėse ar vežimėliuose. Jei alyvuogės sandėliuojamos, jos turi būti laikomos tam skirtose vėsiose ir gerai vėdinamose patalpose ir ne ilgiau kaip tris dienas nuo derliaus nuėmimo. Į spaudyklą alyvuogės turi būti vežamos minėtose dėžėse ar kitokioje tinkamoje taroje. Draudžiama naudoti maišus ar didmaišius. Jos laikomos spaudyklos patalpose talpose, leidžiančiose užtikrinti, kad bus išsaugotos kokybinės produkto savybės. Jeigu vaisiai skinami į neaklinas dėžes ir (arba) vežimėlius, tokiu atveju alyvuogės į spaudyklą perdirbti turi būti vežamos derliaus nuėmimo dieną. Alyvuogės turi būti perdirbtos ne vėliau kaip per parą nuo jų pristatymo į spaudyklą. Tai turi būti atliekama toje gamybos vietovėje, kuri nurodyta šio produkto specifikacijos 3 straipsnyje, ir turi būti tinkama pagal toliau 8 straipsnyje nustatytas sąlygas.“

Kad sakinys būtų aiškesnis, po žodžių „30 cm“ įterptas žodis „arba“.

Priešpaskutinės pastraipos papildymu siekiama patikslinti, kad alyvuogės į spaudyklą turi būti vežamos tą pačią dieną, kai nuimamas derlius, jei surinktoms alyvuogėms laikyti naudojamos neaklinos dėžės ar vežimėliai. Šis pakeitimas būtinas siekiant užtikrinti greitą alyvuogių, kurios labiausiai tikėtina, kad bus pažeistos, perdirbimą.

— Šis pakeitimas susijęs su produkto specifikacijos 8 straipsniu dėl aliejaus spaudimo metodo ir partijų sudarymo.

Formuluotė

„Aliejus „Chianti Classico“ spaudžiamas iš drungnu vandeniu nuplautų arba naudojant orą nuvalytų alyvuogių, taikant mechaninį ir fizinį pastovų ir reikalavimus atitinkantį metodą, prižiūrint, kad spaudimo įrenginiuose temperatūra nepakiltų daugiau kaip iki 27 °C.“

turi būti pakeista taip:

„Aliejus „Chianti Classico“ spaudžiamas iš drungnu vandeniu nuplautų ir naudojant orą nuvalytų (bet ne būtinai) alyvuogių, taikant patikimą ir pastovių mechaninį ir fizinįmetodą, prižiūrint, kad spaudimo įrenginiuose temperatūra nepakiltų daugiau kaip iki 27 °C.“

Šis papildymas reikalingas, siekiant paaiškinti, kad valymo etape galima naudoti tiek vandenį, tiek orą.

Ryšys su geografine vietove

— Šis punktas nėra pakeitimas tikrąja to žodžio prasme. Dabartinėje specifikacijoje ryšys su geografine vietove neaprašomas; šis punktas pateikiamas tik paskelbtame bendrajame dokumente. Todėl bendrojo dokumento tekstas turi būti įtrauktas į konkretų specifikacijos straipsnį.

Į specifikaciją įtrauktas tekstas yra toks:

„Ryšys su geografine vietove 18 straipsnis Aliejaus „Chianti Classico“ gamybos teritorijai būdingos specifinės klimato ir hidrogeologinės sąlygos, taip pat aiškios geografinės ribos, nustatytos dar XIV amžiuje. Gamybos vietovė dirvožemio ir klimato požiūriu yra gana vienoda, jai būdingas vidutiniškai šiltas ir sausas ruduo ir šaltos žiemos. Visa aplinka pasižymi savybėmis, tinkančiomis auginti alyvmedžiams jų natūralioje auginimo vietovėje, tai darė ir dar daro įtaką alyvuogių vaisių vedimui ir brendimui. Naudojant visada šioje teritorijoje taikytus metodus, vaisiai raškomi tiesiai nuo medžio jiems dar nepasiekus fizinės brandos. Terminės savybės taip pat daro įtaką alyvmedžių formos (paprastai išpūstos taurės formos) tipologijai; tokią formą vietos ūkininkai puoselėja ir leidžia vainikams plėstis, kad vainiko viduje būtų geriau paskirstyta šiluma ir šviesa, kurią alyvmedžiai per metus gauna trumpais laikotarpiais. Aukščiausios kokybės pirmojo spaudimo aliejus „Chianti Classico“ gaminamas iš tradiciškai Toskanoje auginamų veislių ir išsiskiria savo sensoriniu profiliu, atsirandančiu dėl intensyvaus kartaus ir aštraus skonio, suderinto su vaisių kvapu. Cheminės ir organoleptinės aukščiausios kokybės pirmojo spaudimo aliejaus „Chianti Classico“ savybės yra susijusios su gamybos vietovės klimato savybėmis – jos tiesiogiai veikia kokybinę ir kiekybinę fenolių sudėtį, kartaus ir aštraus skonio bei vaisių aromato intensyvumo laipsnį. Atsižvelgiant į būtinybę saugoti vaisius nuo pirmųjų rudens šalnų, atsirado ankstyvo alyvuogių derliaus nuėmimo (t. y. joms dar iki galo nesubrendus) tradicija. Nors dėl tokios praktikos aliejaus išspaudžiama mažiau, tačiau alyvuogės skinamos, kai polifenolių kiekis dar yra didelis – dėl to kartumo ir aštrumo natos yra intensyvesnės; tai aliejui „Chianti Classico“ pelno pripažinimą. Be to, dėl rudenį šiai vietovei būdingų didelių temperatūros svyravimų, aukščiausios kokybės pirmojo spaudimo aliejui „Chianti Classico“ būdingas ryškus vaisių aromatas. Gamybos vietovė aiškiai pripažinta 1716 m. Didžiojo kunigaikščio Kozimo III ediktu, kuriame apibrėžtos dabartinės vietovės ribos, siekiant pripažinti regione auginamų vynuogių ir alyvuogių kokybę ir ypatumus; tai galima laikyti SKVN pirmtaku. 1819 m. Tavantis savo veikale Trattato teorico-pratico completo sull’ulivo išvardijo pagrindines Chianti Classico regione auginamas veisles.“

Ženklinimas etiketėmis

— Šiuo pakeitimu keičiami produkto specifikacijos 17 straipsnis dėl vietos nuorodos ir pateikimo ir bendrojo dokumento 3 punkto 6 papunktis.

Antroje eilutėje formuluotė „teisės aktais ir prekybos taisyklėmis“ pakeista tinkamesne – „galiojančiais teisės aktais“.

Žodis „iš karto“, nurodantis formuluotės Denominazione di Origine Protetta užrašymo vietą po nuorodos pavadinimo, buvo išbrauktas, ir leista vartoti santrumpą „DOP“ (SKVN).

Formuluotė

„Be įprastų teisės aktais ir prekybos taisyklėmis nustatytų užrašų, ant ankstesniame straipsnyje nurodytų talpų tvirtinamų etikečių turi būti užrašas Olio Extravergine di Oliva Chianti Classico, iš karto po jo – užrašas Denominazione di Origine Protetta (saugoma kilmės vietos nuoroda), taip pat aiškiais nenutrinamais rašmenimis turi būti nurodyti gamybos metai pagal šios produkto specifikacijos 6 straipsnį. Kartu su pavadinimu draudžiama vartoti papildomus specifikacijoje aiškiai nenurodytus apibūdinimus. Tačiau kooperatyvų prekės ženklus ir įmonių, bendrovių ar ūkių pavadinimus, taip pat topografines nuorodas, siejamas su autentiškomis alyvuogių auginimo vietovėmis, nurodyti leidžiama. Etiketėje nuorodos pavadinimas turi būti užrašytas įskaitomais ir nenutrinamais rašmenimis, kurių spalva ryškiai skiriasi nuo etiketės spalvos. Papildomų užrašų rašmenų dydis neturi viršyti 50 % saugomos kilmės vietos nuorodos užrašo dydžio.“

turi būti pakeista taip:

„Be įprastų galiojančiais teisės aktais nustatytų užrašų, ant ankstesniame straipsnyje nurodytų talpų tvirtinamų etikečių turi būti užrašai Olio Extravergine di Oliva Chianti Classico, ir Denominazione di Origine Protetta (saugoma kilmės vietos nuoroda) arba akronimas DOP (SKVN), taip pat aiškiais nenutrinamais rašmenimis turi būti nurodyti gamybos metai pagal šios produkto specifikacijos 6 straipsnį.

Kartu su pavadinimu draudžiama vartoti papildomus šioje specifikacijoje aiškiai nenurodytus apibūdinimus. Tačiau leidžiama nurodyti kooperatyvų prekės ženklus ir įmonių, bendrovių ar ūkių pavadinimus, taip pat topografines nuorodas, siejamas su autentiškomis alyvuogių auginimo vietovėmis.

Etiketėje nuorodos pavadinimas turi būti užrašytas įskaitomais ir nenutrinamais rašmenimis, kurių spalva ryškiai skiriasi nuo etiketės spalvos. Kitų užrašų rašmenų dydis neturi viršyti 50 % saugomos kilmės vietos nuorodos užrašo dydžio.“

Šiais pakeitimais siekiama pritaikyti metodą, pagal kurį šiuos žodžius būtų galima įterpti atsižvelgiant į etiketės tipą.

Pateikimas vartoti; išpilstymo būdai; patikrinimai

Pateikimas vartoti

— Šis pakeitimas susijęs su produkto specifikacijos 13 straipsniu; ši informacija taip pat įtraukta į bendrojo dokumento 3 punkto 5 papunktį dėl pateikimo vartoti laiko ir išpilstymo į butelius termino.

Formuluotė

„Aliejų „Chianti Classico“ į butelius leidžiama išpilstyti iki po pagaminimo einančių metų spalio 31 d., o pateikti vartoti leidžiama iki tolesnių metų vasario mėnesio. Etiketėje visada turi būti aiškiai nurodyti aliejaus „Chianti Classico“ gamybos metai.“

turi būti pakeista taip:

„Aliejų Chianti Classico į butelius leidžiama išpilstyti iki po pagaminimo einančių antrų metų sausio 31 d. Etiketėje visada turi būti aiškiai nurodyti aliejaus Chianti Classico gamybos metai.“

Siūloma panaikinti reikalavimą iki vasario 28 d. tiekti aliejų vartotojams (t. y. parduodant pakavimo įmonei), nes įrodyta, kad šis apribojimas yra perteklinis ir riboja verslo veiklą. Tinkamą vartotojo informavimą bet kuriuo atveju užtikrina prievolė etiketėje aiškiai nurodyti pagaminimo metus ir, svarbiausia, etiketėje nurodyti aliejaus tinkamumo vartoti terminą. Taip pat siūloma nurodyti antrųjų metų po derliaus nuėmimo sausio 31 d. kaip išpilstymo į butelius terminą.

Atsižvelgiant į aliejaus pobūdį ir esamas aplinkybes, aliejus geriau išsilaiko neišpilstytas nei išpilstytas į butelius. Todėl gamintojai paprastai linkę išpilstyti aliejų į butelius pagal užsakymus ir stengiasi, kad sandėlyje būtų kuo mažiau aliejaus butelių ar skardinių. Taip siekiama išsaugoti produkto šviežumą ir kokybę.

Todėl atsižvelgdami į tai, kas išdėstyta pirmiau, ir siekdami išspręsti bet kokius SKVN žymimo aliejaus „Chianti Classico“ laikymo ir pardavimo sunkumus bei užkirsti kelią tokiems sunkumams ateityje, taip pat atsižvelgdami į tai, kad bet kuriuo atveju etiketėje turi būti nurodyta SKVN žymimo aliejaus „Chianti Classico“ tinkamumo vartoti data, manome, kad tikslinga nustatyti naują išpilstymo į butelius terminą – antrųjų metų po derliaus nuėmimo sausio 31 d.

— Šis pakeitimas susijęs su specifikacijos 15 straipsniu dėl naujo išpilstymo į butelius termino, taikomo aliejaus, kuris nėra filtruojamas nuskaidrinimo tikslais, saugojimo būdams.

Formuluotė

„Nukrypstant nuo šio straipsnio pirmos pastraipos, aliejus, atitinkantis specifikacijos standartus, gali būti išpilstytas iki metų, einančių po derliaus nuėmimo metų, spalio 31 d., jei jis yra filtruojamas nuskaidrinimo tikslais iki gamybos metų gruodžio 31 d. ir bet kokiu atveju ne vėliau kaip sertifikavimo paraiškos pateikimo dieną.“

turi būti pakeista taip:

„Nukrypstant nuo šio straipsnio pirmos pastraipos, aliejus, atitinkantis specifikacijos standartus, gali būti išpilstytas iki antrų metų, einančių po derliaus nuėmimo metų, spalio 31 d., jei jis yra filtruojamas nuskaidrinimo tikslais iki gamybos metų gruodžio 31 d. ir bet kokiu atveju ne vėliau kaip sertifikavimo paraiškos pateikimo dieną.“

Siūloma nustatyti, kad išpilstymo į butelius terminas – antrųjų metų po derliaus nuėmimo sausio 31 d.

Šis pakeitimas padarytas iš dalies pakeitus 13 straipsnį.

Išbrauktas sakinys išdėstomas taip:

„Jei iki derliaus nuėmimo metų gruodžio 31 d. aliejus nebuvo iš karto filtruojamas nuskaidrinimo tikslais, aliejus turi būti laikomas naudojant inertines dujas.“

Siūloma panaikinti reikalavimą nefiltruotą aliejų laikyti naudojant inertines dujas ir kartu nekeisti 45 dienų nuo sertifikavimo datos išpilstymo termino.

Nefiltruotas aliejus, laikomas naudojant inertines dujas, išsaugo savo savybes, priešingai nei nenaudojant dujų laikomas nefiltruotas aliejus. Vis dėlto manoma, kad reikalavimas, jog ūkio subjektai išpilstytų aliejų į butelius per 45 dienas nuo sertifikavimo datos, gali užtikrinti visapusišką vartotojų apsaugą. Jei per 45 dienas aliejus neišpilstomas į butelius, būtina pakartoti cheminių ir organoleptinių savybių patikrinimus.

Išpilstymo būdai

— Iš dalies pakeistas produkto specifikacijos 16 punktas ir bendrojo dokumento 3 punkto 5 papunktis.

Dabartinė formuluotė

„Aliejus „Chianti Classico“ turi būti išpilstytas gamybos vietovėje į stiklines ar metalines talpas, kurių tūris atitinka nustatytus reikalavimus, o nominalusis tūris neviršija 5 (penkių) litrų. Taip pat leidžiama naudoti mažesnes nei 100 ml stiklines, metalines ar PET talpas, jei pakavimas jose leidžia užtikrinti bendrą kiekį, numatytą galiojančiuose įstatymuose. Tara turi būti hermetiškai uždaryta taip, kad nesugadinus kokybės spaudo jos atidaryti būtų neįmanoma.“

turi būti pakeista taip:

„Aliejus „Chianti Classico“ turi būti išpilstytas 3 straipsnyje nurodytoje gamybos vietovėje į teisės aktais leistinų medžiagų ir tūrių tarą. Pakuotės turi būti uždarytos pagal teisės aktų reikalavimus ir ant jų turi būti uždėtas kokybės spaudas. Jeigu taros tūris yra mažesnis nei 100 ml, jo galima nenurodyti.“

Siūloma leisti naudoti įvairių medžiagų ir talpos tarą, kad ūkio subjektai galėtų geriau prisitaikyti prie rinkos poreikių.

Be to, atsižvelgiant į taros tipą, ūkio subjektams suteikiama galimybė tinkamiausiu būdu uždėti kokybės spaudą.

Patikrinimai

— Į produkto specifikaciją buvo įtrauktas specialus straipsnis dėl patikrinimų. Jame pateikiama visa informacija apie kontrolės įstaigą.

Naujas straipsnis yra toks:

„Patikrinimai 19 straipsnis Produkto atitiktį specifikacijai tikrina kontrolės įstaiga pagal galiojančių ES reglamentų nuostatas. Atsakinga kontrolės įstaiga – Valoritalia Srl, kurios registruota buveinė yra Via Piave 24, 00187 Roma, Tel. +390645437975; Faks. +390645438908; E. paštas info@valoritalia.it.“

BENDRASIS DOKUMENTAS

„Chianti Classico“

ES Nr.: PDO-IT-0108-AM03 — 20.3.2019

SKVN (X) SGN ( )

1. [SKVN arba SGN] pavadinimas (-ai)

„Chianti Classico“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis [nurodyta XI priede]

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

„Chianti Classico“ – aukščiausios kokybės pirmojo spaudimo aliejus, kuris, kai pateikiamas vartoti, pasižymi šiomis savybėmis:

Cheminis vertinimas:

a) rūgščių kiekis, išreikštas oleino rūgštimi: ne daugiau kaip 0,5 %;

b) peroksidų skaičius: ne daugiau kaip 12 (meq deguonies);

c) didelis oleino rūgšties kiekis: > 72 %;

d) bendras polifenolių kiekis viršija 150 ppm;

e) alfa-tokoferolio kiekis viršija 140 ppm.

Organoleptinis vertinimas

Aliejus turi pasižymėti tokiomis savybėmis:

— spalva – nuo ryškiai žalios iki žalios su auksiniais atspalviais;

— išskirtinai alyvuogių aliejui būdingas vaisinis aromatas.

Konkrečiai degustacijos testo rezultatų lapas turi būti toks:

a) žalių vaisių skonis 3–8;

b) kartumas 2–8;

c) aštrumas 2–8;

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Aukščiausios rūšies pirmojo spaudimo alyvuogių aliejus „Chianti Classico“ gaminamas tik iš alyvmedžių, įtrauktų į alyvmedžių registrą, alyvuogių, kurių ne mažiau kaip 80 % visuose ūkiuose turi sudaryti „Frantoio“, „Correggiolo“, „Moraiolo“, „Leccino“, „Leccio del Corno“ veislės (nepriklausomai nuo to, ar kiekviena veislė atskirai arba kartu) ir ne daugiau kaip 20 % gali sudaryti kitų regiono alyvmedžių, kurie visada turi būti įtraukti į genetinį Toskanos alyvmedžių registrą, alyvuogės.

3.4. Specialūs gamybos veiksmai, atliktini nustatytoje geografinėje vietovėje

Visi gamybos proceso etapai – alyvmedžių auginimas, alyvuogių skynimas ir aliejaus spaudimas – turi būti vykdomi 4 punkte nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Aliejų „Chianti Classico“ į butelius leidžiama išpilstyti iki po pagaminimo einančių antrų metų sausio 31 d. Etiketėje visada turi būti aiškiai nurodyti gamybos metai.

Aukščiausios rūšies pirmojo spaudimo alyvuogių aliejus „Chianti Classico“ turi būti išpilstytas 4 straipsnyje nurodytoje gamybos vietovėje į teisės aktais leistinų medžiagų ir tūrių tarą. Pakuotės turi būti uždarytos pagal teisės aktų reikalavimus ir ant jų turi būti uždėtas kokybės spaudas. Jeigu taros tūris yra mažesnis nei 100 ml, jo galima nenurodyti.

Kad būtų geriau užtikrinta produkto kilmės kontrolė ir kad neišpilstytą aliejų išvežant iš tos vietovės nesuprastėtų ir nedingtų 3 punkto 2 papunktyje aprašytos jo specifinės savybės, visų pirma, tipiškos aukščiausios kokybės pirmojo spaudimo aliejaus „Chianti Classico“ kartumo ir aštrumo natos, atsirandančios dėl fenolio antioksidantų kiekio ir dėl aromatinių substancijų profilio, aukščiausios kokybės pirmojo spaudimo aliejus „Chianti Classico“ turi būti išpilstomas geografinėje gamybos vietovėje. Ore esančio deguonies poveikis aliejų perpilant, pumpuojant, vežant, iškraunant (tokių operacijų būtų daugiau, jei būtų išpilstoma ne geografinėje vietovėje) gali pakenkti 3 punkto 2 papunktyje aprašytoms specifinėms aukščiausios kokybės pirmojo spaudimo aliejaus „Chianti Classico“ savybėms.

3.6. Specialios produkto registruotu pavadinimu ženklinimo taisyklės

Be įprastų teisės aktais ir prekybos taisyklėmis nustatytų užrašų, ant taros tvirtinamose etiketėse turi būti užrašas Olio Extravergine di Oliva Chianti Classico, o iš karto po jo – užrašas Denominazione di Origine Protetta, taip pat aiškiais nenutrinamais rašmenimis turi būti nurodyti gamybos metai.

Kartu su pavadinimu draudžiama vartoti papildomus šioje specifikacijoje aiškiai nenurodytus apibūdinimus. Tačiau leidžiama nurodyti kooperatyvų prekės ženklus ir įmonių, bendrovių ar ūkių pavadinimus, taip pat topografines nuorodas, siejamas su autentiškomis alyvuogių auginimo vietovėmis.

Etiketėje nuorodos pavadinimas turi būti užrašytas įskaitomais ir nenutrinamais rašmenimis, kurių spalva ryškiai skiriasi nuo etiketės spalvos. Papildomų užrašų rašmenų dydis neturi viršyti 50 % saugomos kilmės vietos nuorodos užrašo dydžio.

4. Glaustas geografinės vietovės apibūdinimas

Aliejaus „Chianti Classico“ gamybos vietovė apima visą administracinę šių Sienos ir Florencijos provincijų savivaldybių teritoriją: visa teritorija – Castellina in Chianti, Gaiole in Chianti, Greve in Chianti ir Radda in Chianti; dalis teritorijų – Barberino-Tavarnelle, Castelnuovo Berardenga, Poggibonsi ir San Casciano in Val di Pesa.

Ši zona atitinka „Chianti Classico“ vyno gamybos teritoriją, kaip apibrėžta 1932 m. liepos 31 d. tarpministeriniame nutarime, paskelbtame 1932 m. rugsėjo 9 d. Oficialiajame Italijos Respublikos leidinyje Nr. 209.

5. Ryšys su geografine vietove

Geografinės vietovės ypatumai

Aliejaus „Chianti Classico“ gamybos teritorijai būdingos specifinės klimato ir hidrogeologinės sąlygos, taip pat aiškios geografinės ribos, nustatytos dar XIV amžiuje.

Gamybos vietovė dirvožemio ir klimato požiūriu yra gana vienoda, jai būdingas vidutiniškai šiltas ir sausas ruduo ir šaltos žiemos. Visa aplinka pasižymi savybėmis, tinkančiomis auginti alyvmedžiams jų natūralioje auginimo vietovėje, tai darė ir dar daro įtaką alyvuogių vaisių vedimui ir brendimui.

Naudojant visada šioje teritorijoje taikytus metodus, vaisiai raškomi tiesiai nuo medžio jiems dar nepasiekus fizinės brandos.

Terminės savybės taip pat daro įtaką alyvmedžių formos (paprastai išpūstos taurės formos) tipologijai; tokią formą vietos ūkininkai puoselėja ir leidžia vainikams plėstis, kad vainiko viduje būtų geriau paskirstyta šiluma ir šviesa, kurią alyvmedžiai per metus gauna trumpais laikotarpiais.

Produkto ypatumai

Aukščiausios kokybės pirmojo spaudimo aliejus „Chianti Classico“ gaminamas iš tradiciškai Toskanoje auginamų veislių ir išsiskiria savo sensoriniu profiliu, atsirandančiu dėl intensyvaus kartaus ir aštraus skonio, suderinto su vaisių kvapu.

Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Cheminės ir organoleptinės aukščiausios kokybės pirmojo spaudimo aliejaus „Chianti Classico“ savybės yra susijusios su gamybos vietovės klimato savybėmis – jos tiesiogiai veikia kokybinę ir kiekybinę fenolių sudėtį, kartaus ir aštraus skonio bei vaisių aromato intensyvumo laipsnį.

Atsižvelgiant į būtinybę saugoti vaisius nuo pirmųjų rudens šalnų, atsirado ankstyvo alyvuogių derliaus nuėmimo (t. y. joms dar iki galo nesubrendus) tradicija. Nors dėl tokios praktikos aliejaus išspaudžiama mažiau, tačiau alyvuogės skinamos, kai polifenolių kiekis dar yra didelis – dėl to kartumo ir aštrumo natos yra intensyvesnės; tai aliejui „Chianti Classico“ pelno pripažinimą. Be to, dėl rudenį šiai vietovei būdingų didelių temperatūros svyravimų, aukščiausios kokybės pirmojo spaudimo aliejui „Chianti Classico“ būdingas ryškus vaisių aromatas.

Gamybos vietovė aiškiai pripažinta 1716 m. didžiojo kunigaikščio Cosme III ediktu, kuriame apibrėžtos dabartinės vietovės ribos, siekiant pripažinti regione auginamų vynuogių ir alyvuogių kokybę ir ypatumus; tai galima laikyti SKVN pirmtaku. 1819 m. Travanti savo veikale Trattato teorico-pratico completo sull’ulivo išvardijo pagrindines Chianti Classico regione auginamas veisles.

Nuoroda į paskelbtą specifikaciją

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – nuorodą „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – nuorodą „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.